## Zakon o muzejima

### NN 142/1998 (28.10.1998.), Zakon o muzejima

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O MUZEJIMA**

Proglašavam Zakon o muzejima, koji je donio Zastupnički dom Hrvatskoga
državnog sabora na sjednici 9. listopada 1998.

Broj: 081-98-1865/1
Zagreb, 16. listopada 1998.

Predsjednik
Republike Hrvatske
**dr. Franjo Tuđman,** v. r.

## **ZAKON O MUZEJIMA**

OPĆE ODREDBE

Članak 1.

Ovim se Zakonom uređuju uvjeti i način obavljanja muzejske djelatnosti,
ustrojstvo i način rada muzeja, muzejska građa, muzejska zvanja, te druga
pitanja od značenja za muzejsku djelatnost.

Članak 2.

Muzejska je djelatnost od interesa za Republiku Hrvatsku.

Članak 3.

Muzejska se djelatnost obavlja kao javna služba.

Članak 4.

Muzejsku djelatnost obavljaju muzeji kao ustanove te muzeji, galerije
i zbirke unutar ustanova i drugih pravnih osoba pod uvjetima propisanim
ovim Zakonom.

Iznimno, muzejsku djelatnost obavljaju i galerije kao ustanove ukoliko
imaju muzejsku građu.

Članak 5.

Muzejska djelatnost obuhvaća: skupljanje, čuvanje i istraživanje civilizacijskih,
kulturnih i prirodnih dobara te njihovu stručnu i znanstvenu obradu i sistematizaciju
u zbirke, trajno zaštićivanje muzejske građe, muzejske dokumentacije, muzejskih
lokaliteta i nalazišta, njihovo neposredno i posredno predočavanje javnosti
putem stalnih i povremenih izložaba, te objavljivanje podataka i spoznaja
o muzejskoj građi i muzejskoj dokumentaciji putem stručnih, znanstvenih
i drugih obavijesnih sredstava.

Članak 6.

Muzeji, te muzeji, galerije i zbirke unutar ustanova i drugih pravnih
osoba, obvezno se povezuju u sustav muzeja Republike Hrvatske radi primjene
jedinstvenog stručnog pristupa obavljanju muzejske djelatnosti.

Način i mjerila za povezivanje u sustav muzeja Republike Hrvatske propisuje
ministar kulture na prijedlog Hrvatskoga muzejskog vijeća.

II. MUZEJSKA GRAĐA

Članak 7.

Muzejsku građu čine civilizacijska, kulturna te prirodna dobra, kao
dio nacionalne i općeljudske baštine.

Muzeji, te muzeji, galerije i zbirke unutar ustanova i drugih pravnih
osoba, vode dokumentaciju o muzejskoj građi.

Muzejska građa i muzejska dokumentacija štite se kao kulturno dobro
i na njih se primjenjuju propisi o zaštiti kulturnih dobara.

Članak 8.

Muzejska dokumentacija sadrži podatke o muzejskim predmetima koji su
potrebni za njihovu stručnu obradu, identifikaciju, određivanje podrijetla
i stanja u kojem su pribavljeni, te za uvid u stanje muzejske građe.

Sadržaj i način vođenja muzejske dokumentacije o muzejskoj građi pravilnikom
propisuje ministar kulture na prijedlog Hrvatskoga muzejskog vijeća.

Članak 9.

Muzeji, te muzeji, galerije i zbirke unutar ustanova i drugih pravnih
osoba, dužni su omogućiti uvid u muzejsku građu i muzejsku dokumentaciju
radi njene znanstvene i stručne obrade.

Ministar kulture na prijedlog Hrvatskoga muzejskog vijeća donosi pravilnik
kojim se utvrđuju uvjeti i način ostvarivanja uvida u muzejsku građu i
muzejsku dokumentaciju iz stavka 1. ovoga članka.

Članak 10.

Muzeji, te ustanove i druge pravne osobe unutar kojih su muzeji, galerije
i zbirke, mogu muzejsku građu i muzejsku dokumentaciju pribavljati kupnjom,
darovanjem, nasljeđivanjem i zamjenom.

Prodaja ili zamjena muzejske građe i dokumentacije može se obaviti samo
uz prethodno odobrenje Ministarstva kulture po pribavljenom mišljenju Hrvatskoga
muzejskog vijeća koje ga je dužno dati u roku od dva mjeseca, a sredstva
dobivena prodajom mogu se upotrijebiti isključivo za nabavu muzejske građe
i muzejske dokumentacije.

Pravni posao sklopljen protivno odredbi stavka 2. ovoga članka smatra
se ništavim.

Članak 11.

Muzeji, te muzeji, galerije i zbirke unutar ustanova i drugih pravnih
osoba, mogu skupljati muzejsku građu i muzejsku dokumentaciju i terenskim
istraživanjem. Terensko istraživanje obavlja se u skladu sa zakonom i drugim
propisima o zaštiti kulturnih dobara.

Ako istraživanje iz stavka 1. ovoga članka provode druge pravne i fizičke
osobe, dužne su materijalne nalaze i dokumentaciju o istraživanju dostaviti
muzeju, te muzeju, galeriji i zbirki unutar ustanove i druge pravne osobe
koje djeluju na području na kojem je obavljeno terensko istraživanje ukoliko
ispunjavaju uvjete za njihov smještaj i izlaganje.

Ako na području na kojem je obavljeno terensko istraživanje ne postoji
muzej, odnosno muzej, galerija i zbirka unutar ustanove i druge pravne
osobe ili one ne ispunjavaju uvjete iz stavka 2. ovoga članka, o smještaju
materijalnih nalaza i dokumentacije o istraživanju odlučuje tijelo nadležno
za zaštitu kulturnih dobara.

Članak 12.

Muzeji, te ustanove i druge pravne osobe unutar kojih su muzeji, galerije
i zbirke, mogu, a na temelju pisanog ugovora, povjeriti muzejsku građu
i muzejsku dokumentaciju na čuvanje i radi izlaganja drugom muzeju, drugoj
pravnoj osobi ili državnom tijelu samo pod uvjetom da im oni zajamče sigurnost
i primjereno čuvanje povjerene im građe i dokumentacije.

Pravni posao koji je sklopljen protivno stavku 1. ovoga članka smatra
se ništavim.

Članak 13.

U prijeporima o smještaju muzejske građe i muzejske dokumentacije odluku
donosi Ministarstvo kulture uz prethodno mišljenje Hrvatskoga muzejskog
vijeća.

Članak 14.

Muzeji, te muzeji, galerije i zbirke unutar ustanova i drugih pravnih
osoba dužni su svakih pet godina izvršiti popis muzejske građe.

U postupku popisivanja muzejske građe utvrđuje se broj i stanje muzejskih
predmeta, stupanj njihove dokumentiranosti i mjere zaštite, sukladno općem
aktu muzeja.

III. OSNIVANJE I PRESTANAK

Članak 15.

Stručne i tehničke standarde za određivanje vrste muzeja, te muzeja,
galerija i zbirkâ unutar ustanova i drugih pravnih osoba, za njihov rad,
kao i za smještaj i čuvanje muzejske građe i muzejske dokumentacije, pravilnikom
propisuje ministar kulture na prijedlog Hrvatskoga muzejskog vijeća.

Članak 16.

Muzeje kao javne ustanove mogu osnovati Republika Hrvatska, županije,
Grad Zagreb, gradovi i općine.

Muzeje kao ustanove mogu osnovati domaće pravne i fizičke osobe.

Više osnivača iz stavka 1. ovoga članka može zajednički osnovati muzej
kao javnu ustanovu, odnosno više osnivača iz stavka 2. ovoga članka kao
ustanovu, a međusobna prava i obveze osnivača uređuju se ugovorom.

Muzeje, galerije i zbirke unutar ustanova i drugih pravnih osoba, osnivaju
osnivači ustanova i drugih pravnih osoba u čijem se sastavu nalaze kao
svoje podružnice, odnosno kao svoje ustrojbene jedinice.

Članak 17.

Muzeji, te muzeji, galerije i zbirke unutar ustanova i drugih pravnih
osoba, mogu se osnovati ako, sukladno standardima iz članka 15. ovoga Zakona,
postoji:

- muzejska građa i muzejska dokumentacija,

- prostor, oprema i sredstva za rad,

- stručno osoblje.

Postojanje uvjeta iz stavka 1. ovoga članka za muzeje, te muzeje, galerije
i zbirke unutar ustanova i drugih pravnih osoba, utvrđuje rješenjem Ministarstvo
kulture po prethodno pribavljenom mišljenju Hrvatskoga muzejskog vijeća,
koje je ono dužno dati u roku od mjesec dana.

Članak 18.

Ministarstvo kulture vodi očevidnik muzeja, te muzeja, galerija i zbirkâ
unutar ustanova i drugih pravnih osoba.

Sadržaj očevidnika, te postupak i rok upisa, uređuju se pravilnikom
što ga donosi ministar kulture.

Članak 19.

Muzeji, te muzeji, galerije i zbirke unutar ustanova i drugih pravnih
osoba, mogu imati posebne radionice i laboratorije za svoj rad, kao svoje
ustrojbene jedinice, odnosno odjele.

Članak 20.

Muzeji, te muzeji, galerije i zbirke unutar ustanova i drugih pravnih
osoba prestaju sukladno odredbama zakona.

Odluka o prestanku i statusnim promjenama muzeja kojima su osnivači
županije, Grad Zagreb, gradovi i općine, može se donijeti samo uz prethodnu
suglasnost ministra kulture, po pribavljenom mišljenju Hrvatskoga muzejskog
vijeća koje je ono dužno dati u roku od dva mjeseca.

Odluka o prestanku i statusnim promjenama muzeja, te muzeja, galerija
i zbirkâ unutar ustanova i drugih pravnih osoba, mora sadržavati odredbe
o zaštiti i smještaju muzejske građe i muzejske dokumentacije na temelju
prethodnog mišljenja Hrvatskoga muzejskog vijeća.

IV. MATIČNA DJELATNOST

Članak 21.

Matična djelatnost je organizirani oblik stručnog djelovanja unutar
sustava muzeja Republike Hrvatske, a provode je matični muzeji.

Matična djelatnost obuhvaća osobito poslove:

- stručnog nadzora nad radom muzeja i stručne pomoći,

- unapređenja stručnog rada u muzejima,

- usklađivanje rada unutar sustava muzeja.

Određivanje statusa matičnog muzeja unutar sustava muzeja posebno ovisi
o vrsti i važnosti muzejske građe i muzejske dokumentacije kojima muzej
raspolaže, stručnoj osposobljenosti, te opremi muzeja.

Sredstva za obavljanje matične djelatnosti osiguravaju se u državnom
proračunu.

Ministar kulture određuje aktom iz članka 6. stavak 2. ovoga Zakona
matične muzeje, njihove zadaće i način njihova obavljanja.

Članak 22.

Ministarstvo kulture dužno je redovito provjeravati rad matičnih muzeja
i postojanje uvjeta za obavljanje matične djelatnosti.

V. USTROJSTVO I UPRAVLJANJE

Članak 23.

Ustrojstvo i upravljanje muzejima, te muzejima, galerijama i zbirkama
unutar ustanova i drugih pravnih osoba, uređuje se statutima i drugim općim
aktima muzeja, odnosno općim aktima pravnih osoba u čijem su sastavu, a
u skladu sa zakonom i aktom o osnivanju.

Članak 24.

Muzejom upravlja upravno vijeće.

Upravno vijeće ima 3 ili 5 članova, od kojih većinu imenuje osnivač
iz redova istaknutih kulturnih i znanstvenih djelatnika, dok ostale bira
muzejsko stručno vijeće, a ako ono nije osnovano, stručno muzejsko osoblje,
iz svojih redova. Broj članova upravnog vijeća, način njihova izbora, mandat,
donošenje odluka i druga pitanja u svezi s radom upravnog vijeća, uređuju
se aktom o osnivanju i statutom muzeja.

Muzejom koji ima do 5 zaposlenih upravlja ravnatelj.

Članak 25.

Upravno vijeće na prijedlog ravnatelja donosi programe rada i razvoja
muzeja, nadzire njihovo izvršavanje, odlučuje o financijskom planu i godišnjem
obračunu, donosi statut uz prethodnu suglasnost osnivača, predlaže promjene
u organiziranju rada muzeja, te obavlja druge poslove određene zakonom,
aktom o osnivanju i statutom.

Članak 26.

Ravnatelj muzeja organizira i vodi rad i poslovanje muzeja, predlaže
program rada i razvoja, donosi opće akte muzeja sukladno statutu, vodi
i odgovara za stručni rad muzeja, predstavlja i zastupa muzej u pravnom
prometu i pred tijelima državne vlasti, te obavlja druge poslove predviđene
zakonom, aktom o osnivanju i statutom.

Članak 27.

Ravnatelje muzeja kojima je osnivač Republika Hrvatska imenuje i razrješuje
ministar kulture. Ravnatelji se imenuju na temelju javnog natječaja što
ga raspisuje i provodi muzej.

Ravnatelje muzeja kojima su osnivači županije, Grad Zagreb, gradovi
i općine, imenuje i razrješuje osnivač na prijedlog upravnih vijeća koja
su obvezna pribaviti mišljenja stručnih vijeća, a ako ona nisu osnovana,
uposlenoga muzejskog stručnog osoblja. Javni natječaj za imenovanje ravnatelja
raspisuje i provodi muzej.

Ako je u muzeju zaposleno do pet zaposlenika, ravnatelja imenuje i razrješuje
osnivač. Javni natječaj za imenovanje ravnatelja raspisuje i provodi osnivač.

Javni natječaj za imenovanje ravnatelja muzeja koje osnivaju osobe iz
članka 16. stavka 2. ovoga Zakona raspisuje i provodi muzej.

Ne raspiše li muzej javni natječaj za imenovanje ravnatelja u propisanom
roku, natječaj će raspisati osnivač.

Ravnatelj muzeja imenuje se na četiri godine i može biti ponovno imenovan.

Članak 28.

Ravnateljem muzeja može biti imenovana osoba koja ima visoku stručnu
spremu, položen stručni ispit za kustosa i koja ispunjava druge uvjete
propisane statutom ili aktom o osnivanju.

Iznimno za ravnatelja može biti imenovana osoba koja nema položen stručni
ispit za kustosa, ako je istaknuti i priznati stručnjak na području kulture
i znanosti s najmanje deset godina radnog staža.

Članak 29.

Muzej ima stručno vijeće od najmanje tri člana koje, sukladno statutu
muzeja, čini stručno muzejsko osoblje iz članka 37. stavaka 1. i 2. ovoga
Zakona i ravnatelj muzeja.

Stručno vijeće razmatra i daje mišljenja o stručnim i drugim pitanjima
rada i razvitka muzeja, sukladno statutu i drugim općim aktima, odlučuje
o stručnim pitanjima, predlaže način organiziranja i vođenja stručnog rada,
plan i program rada muzeja, te obavlja i druge poslove određene aktom o
osnivanju i statutom muzeja.

Članak 30.

Muzej, galerija i zbirka unutar ustanove i druge pravne osobe ima voditelja
i muzejski odbor.

Muzejski odbor sastavljen je od zaposlenika muzeja, galerije i zbirke,
te pravne osobe u čijem je sastavu muzej, galerija i zbirka, a način njegova
osnivanja utvrđuje se općim aktom pravne osobe u čijem je sastavu.

Voditelj muzeja, galerije i zbirke unutar ustanove ili druge pravne
osobe član je muzejskog odbora i tijela upravljanja pravne osobe u čijem
je sastavu.

Sastav, zadaće i način rada muzejskog odbora pobliže se uređuju pravilnikom
o radu muzeja, galerije i zbirke unutar ustanove i druge pravne osobe,
a donosi ga voditelj muzeja, galerije ili zbirke.

Voditelj muzeja, galerije i zbirke unutar ustanove i druge pravne osobe
mora ispunjavati iste uvjete kao i ravnatelj muzeja, a imenuje ga i razrješuje
tijelo upravljanja pravne osobe u sastavu koje je muzej, galerija i zbirka.

VI. OSIGURANJE MUZEJSKE GRAĐE I DRUGE IMOVINE

Članak 31.

Muzejska građa i muzejska dokumentacija muzeja, te muzeja, galerija
i zbirkâ unutar ustanova i drugih pravnih osoba, kojima su osnivači Republika
Hrvatska, županije, Grad Zagreb, gradovi i općine, kao i prostori u kojima
je ona smještena, obvezno se osiguravaju kod osiguravajućeg društva za
one rizike i u opsegu s kojim su suglasni osnivači.

Sredstva za osiguranje muzejske građe i muzejske dokumentacije, kao
i prostora u kojima je ona smještena, osiguravaju osnivači muzeja, te osnivači
ustanova i drugih pravnih osoba unutar kojih su muzeji, galerije i zbirke.

VII. SREDSTVA ZA RAD

Članak 32.

Sredstva za rad muzeja, te muzeja, galerija i zbirkâ unutar ustanova
i drugih pravnih osoba, osigurava osnivač.

Sredstva za posebne programe osiguravaju osnivači, a zavisno od svog
interesa i tijela državne uprave u čijem je djelokrugu program koji se
ostvaruje, kao i županije, Grad Zagreb, gradovi i općine na području kojih
se program ostvaruje, te druge pravne i fizičke osobe.

Sredstva za rad muzeji osiguravaju i iz vlastitih prihoda, sponzorstvima,
darovanjima i na drugi način u skladu sa zakonom.

VIII. NADZOR NAD RADOM

Članak 33.

Stručni nadzor nad radom muzeja, te muzeja, galerija i zbirkâ unutar
ustanova i drugih pravnih osoba, kao i nad zaštitom muzejske građe i muzejske
dokumentacije, obavljaju matični muzeji, a stručni nadzor nad radom matičnih
muzeja i zaštitom njihove muzejske građe i muzejske dokumentacije, Ministarstvo
kulture.

Muzeji, te muzeji, galerije i zbirke iz stavka 1. ovoga članka dužni
su matičnom muzeju, odnosno Ministarstvu kulture, na njihov zahtjev, omogućiti
uvid u podatke potrebne za obavljanje stručnog nadzora.

Članak 34.

Nadzor nad zakonitošću rada muzeja, te muzeja, galerija i zbirkâ unutar
ustanova i drugih pravnih osoba kojima je osnivač Republika Hrvatska, obavlja
Ministarstvo kulture.

Nadzor nad zakonitošću rada muzeja, te muzeja, galerija i zbirkâ unutar
ustanova i drugih pravnih osoba kojima su osnivači županije, Grad Zagreb,
gradovi i općine, obavljaju županijski uredi nadležni za kulturu županija
na području kojih je njihovo sjedište, odnosno Gradski ured za kulturu
Grada Zagreba.

Ako Ministarstvo kulture u obavljanju nadzora nad zakonitošću rada utvrdi
da je statut muzeja ili pravilnik o radu muzeja, galerija i zbirkâ unutar
ustanova i drugih pravnih osoba, u suprotnosti s Ustavom, zakonom ili drugim
propisom, zatražit će od muzeja, odnosno ustanova i drugih pravnih osoba
unutar kojih su muzeji, galerije i zbirke, da ga promijene. Ako se u roku
od mjesec dana ne izvrše zatražene promjene, Ministarstvo kulture obustavit
će takav akt od izvršenja i u roku od mjesec dana predložiti Vladi Republike
Hrvatske da ga poništi ili ukine.

Ako tijelo državne uprave iz stavka 2. ovoga članka utvrdi da je statut
ili pravilnik o radu muzeja, galerija i zbirkâ unutar ustanova i drugih
pravnih osoba, u suprotnosti s Ustavom, zakonom ili drugim propisom, zatražit
će od muzeja, odnosno ustanova i drugih pravnih osoba unutar kojih su muzeji,
galerije i zbirke, da ga promijene. Ako se u roku od mjesec dana od dostavljenoga
traženja ne izvrše zatražene promjene, upravno tijelo obustavit će od izvršenja
prijeporni akt i u roku od osam dana od dana obustave predložiti Ministarstvu
kulture da takav akt poništi ili ukine.

Rješenje o prijedlogu za poništenje ili ukidanje prijepornog akta iz
stavka 4. ovoga članka Ministarstvo kulture dužno je donijeti u roku od
60 dana. Protiv takvog rješenja nije dopuštena žalba, već se može pokrenuti
upravni spor.

Članak 35.

Ako tijelo državne uprave iz članka 34. stavka 1. i 2. ovoga članka
u obavljanju nadzora nad zakonitošću rada utvrdi da muzej, odnosno muzej,
galerija i zbirka unutar ustanove i druge pravne osobe, ne ispunjava koji
od uvjeta iz članka 15. i 17. stavka 1. ovoga Zakona, odredit će osnivaču
rok u kojem je dužan otkloniti uočene nedostatke. Ne otkloni li osnivač
uočene nedostatke u ostavljenom roku, upravno tijelo donijet će rješenje
o zabrani rada muzeja, odnosno muzeja, galerije i zbirke unutar ustanove
i druge pravne osobe.

IX. STRUČNO MUZEJSKO OSOBLJE

Članak 36.

Stručno muzejsko osoblje čine zaposlenici u muzejima, te muzejima, galerijama
i zbirkama unutar ustanova i drugih pravnih osoba, koji, prema odredbama
ovoga Zakona, ispunjavaju uvjete za postavljenje u odgovarajuća muzejska
zvanja, odnosno za obavljanje stručnih poslova u muzeju, kao i pomoćnih
stručnih poslova.

Muzejsko stručno osoblje dužno je u svome radu pridržavati se načela
muzejske struke, zakona i drugih propisa kojima se uređuje obavljanje muzejske
djelatnosti.

Članak 37.

Muzejska zvanja jesu:

- kustos, viši kustos i muzejski savjetnik,

- muzejski pedagog, viši muzejski pedagog i muzejski pedagog savjetnik.

Stručne poslove u muzeju obavljaju i: dokumentaristi, informatičari,
restauratori, diplomirani knjižničari, arhivisti, kao i drugi stručnjaci
zavisno od potreba muzeja.

Pomoćne stručne poslove u muzeju obavljaju: preparatori i viši preparatori,
muzejski tehničari i viši muzejski tehničari, pomoćni knjižničari i knjižničari,
arhivski tehničari i viši arhivski tehničari, fotografi i viši fotografi.

Članak 38.

Uvjeti za stjecanje muzejskih zvanja jesu:

- za kustosa: visoka stručna sprema i položen stručni ispit za kustosa,

- za višeg kustosa: 5 godina radnog staža u zvanju kustosa i stručni
radovi od značenja za unaprjeđenje muzejske struke ili akademski stupanj
magistra i 3 godine provedene u zvanju kustosa,

- za muzejskog savjetnika: 10 godina radnog staža u zvanju višeg kustosa
i stručni ili znanstveni radovi od osobitog značenja za unaprjeđenje muzejske
struke, ili doktorat znanosti i 3 godine radnog staža u zvanju višeg kustosa,

- za muzejskog pedagoga: visoka stručna sprema i položen stručni ispit
za muzejskog pedagoga,

- za višeg muzejskog pedagoga: 5 godina radnog staža u zvanju muzejskog
pedagoga i stručni radovi od značenja za unaprjeđenje muzejske pedagogije
ili akademski stupanj magistra i 3 godine radnog staža u zvanju muzejskog
pedagoga,

- za muzejskog pedagoga savjetnika: 10 godina radnog staža u zvanju
višeg muzejskog pedagoga i stručni ili znanstveni radovi od osobitog značenja
za unaprjeđenje muzejske pedagogije, ili doktorat znanosti i 3 godine radnog
staža u zvanju višeg muzejskog pedagoga.

Članak 39.

Uvjeti za obavljanje stručnih poslova iz članka 37. stavka 2. ovoga
Zakona jesu:

- za dokumentarista i informatičara: visoka stručna sprema i položen
stručni ispit,

- za restauratora: visoka ili viša stručna sprema i položen stručni
ispit,

- za diplomiranog knjižničara i arhivista uvjeti propisani posebnim
zakonima.

Članak 40.

Zaposlenici iz članka 39. ovoga Zakona mogu stjecati sljedeća viša zvanja
ako ispunjavaju uvjete:

- za višeg dokumentarista i višeg informatičara: 5 godina provedenih
na poslovima dokumentarista i informatičara u muzejskoj struci i stručni
radovi od značenja za unaprjeđenje muzejske struke ili akademski stupanj
magistra i 3 godine provedene na poslovima dokumentarista i informatičara
u muzejskoj struci,

- za dokumentarista savjetnika i informatičara savjetnika: 10 godina
provedenih na poslovima višeg dokumentarista i informatičara i stručni
ili znanstveni radovi od osobitog značenja za unaprjeđenje muzejske struke,
ili doktorat znanosti i 3 godine provedene na poslovima višeg dokumentarista
i informatičara u muzejskoj struci,

- za višeg restauratora: 5 godina provedenih na poslovima restauratora
u muzejskoj struci i stručni radovi od značenja za unaprjeđenje restauratorske
struke ili akademski stupanj magistra i 3 godine provedene na poslovima
restauratora u muzejskoj struci,

- za restauratora savjetnika: 10 godina provedenih na poslovima višeg
restauratora u muzejskoj struci i znanstveni radovi od osobitog značenja
za unaprjeđenje restauratorske struke ili doktorat znanosti i 3 godine
provedene na poslovima višeg restauratora u muzejskoj struci.

Zvanje višeg knjižničara i knjižničara savjetnika, višeg arhivista i
arhivskog savjetnika stječu zaposlenici iz članka 39. podstavka 3. ovoga
Zakona prema odredbama Zakona o knjižnicama ("Narodne novine", br. 105/97.
i 5/98.), odnosno Zakona o arhivskom gradivu i arhivima ("Narodne novine",
br. 105/97.).

Članak 41.

Uvjeti za obavljanje pomoćnih stručnih poslova u muzejima iz članka
37. stavka 3. ovoga Zakona jesu:

- za preparatora: srednja stručna sprema i položen stručni ispit za
preparatora,

- za višeg preparatora: viša stručna sprema i položen stručni ispit
za preparatora ili 10 godina radnog staža u zvanju preparatora i položen
stručni ispit za preparatora,

- za muzejskog tehničara: srednja stručna sprema i položen stručni ispit
za muzejskog tehničara,

- za višeg muzejskog tehničara: viša stručna sprema i položen stručni
ispit ili 10 godina radnog staža u zvanju muzejskog tehničara i položen
stručni ispit za muzejskog tehničara,

- za fotografa: srednja stručna sprema i položen stručni ispit za fotografa,

- za višeg fotografa: 10 godina radnog staža u zvanju fotografa u muzeju
i objavljeni radovi u stručnim muzejskim publikacijama.

Članak 42.

Iznimno od odredbe članka 38. podstavka 1. i 4., te članaka 39. i 41.
ovoga Zakona, u muzeju, te muzeju, galeriji i zbirci unutar ustanova i
drugih pravnih osoba, mogu se zaposliti i osobe koje nisu položile odgovarajući
stručni ispit pod uvjetom da ga polože u roku od jedne godine od dana zapošljavanja.

Zaposlenicima koji ne polože stručni ispit prestaje rad danom isteka
roka u kojem su ga bili dužni položiti.

Članak 43.

Odluku o stjecanju viših zvanja: viši kustos, muzejski savjetnik, viši
muzejski pedagog, muzejski pedagog savjetnik, viši dokumentarist, dokumentarist
savjetnik, viši informatičar, informatičar savjetnik, viši restaurator,
restaurator savjetnik, viši preparator, viši muzejski tehničar, te viši
fotograf, donosi ministar kulture na prijedlog Hrvatskoga muzejskog vijeća.

Pravilnik o stjecanju stručnih zvanja iz stavka 1. ovoga članka donosi
ministar kulture na prijedlog Hrvatskoga muzejskog vijeća.

Članak 44.

Rad u svojstvu vježbenika za muzejska zvanja, za obavljanje stručnih
poslova u muzeju, kao i za obavljanje pomoćnih stručnih poslova, traje
najduže dvije godine.

Pravo na polaganje stručnog ispita imaju vježbenici sa školskom spremom
propisanom za odgovarajuće muzejsko zvanje, odnosno stručne poslove i s
najmanje godinu dana radnog, odnosno vježbeničkog staža u muzejskoj struci.

Članak 45.

Volonterski rad u muzeju, odnosno muzeju, galeriji i zbirci unutar ustanove
i druge pravne osobe, s propisanom školskom spremom i punim radnim vremenom,
priznaje se kao stručna praksa za stjecanje muzejskog zvanja, odnosno za
obavljanje stručnih poslova u muzeju.

Članak 46.

Način polaganja stručnog ispita, ispitno gradivo, sastav i rad ispitnih
povjerenstava, utvrđuje se pravilnikom o polaganju stručnih ispita i programom
stručnih ispita u muzejskoj struci.

Pravilnik i program stručnih ispita donosi ministar kulture na prijedlog
Hrvatskoga muzejskog vijeća.

Članak 47.

Zaposlenicima u muzejima, te muzejima, galerijama i zbirkama unutar
ustanova i drugih pravnih osoba, koji su položili stručni ispit u srodnim
strukama, priznaje se stručni ispit sukladno pravilniku o polaganju stručnih
ispita.

Članak 48.

Zaposlenici u muzejima, te muzejima, galerijama i zbirkama unutar ustanova
i drugih pravnih osoba, koji imaju znanstveni stupanj (magistra ili doktora
znanosti) i najmanje dvije godine rada u muzejskoj struci, mogu biti oslobođeni
polaganja stručnog ispita za odgovarajuće muzejsko stručno zvanje.

Rješenje o oslobođenju u smislu stavka 1. ovoga članka donosi ispitno
povjerenstvo određeno pravilnikom o polaganju stručnih ispita.

X. HRVATSKO MUZEJSKO VIJEĆE

Članak 49.

Kao savjetodavno tijelo za obavljanje stručnih i drugih poslova muzejske
djelatnosti određenih ovim Zakonom, pri Ministarstvu kulture osniva se
Hrvatsko muzejsko vijeće.

Hrvatsko muzejsko vijeće ima predsjednika i 6 članova.

Predsjednika i članove Hrvatskoga muzejskog vijeća imenuje ministar
kulture iz redova istaknutih muzejskih stručnjaka, od kojih tri člana predlaže
Hrvatsko muzejsko društvo.

Mandat članova Hrvatskoga muzejskog vijeća traje 4 godine.

Hrvatsko muzejsko vijeće donosi poslovnik o svom radu.

Članak 50.

Hrvatsko muzejsko vijeće razmatra stanje u muzejskoj djelatnosti u Republici
Hrvatskoj, predlaže mjere za poticanje njezinog razvitka i unaprjeđivanja,
obavlja poslove predviđene ovim Zakonom i drugim propisima, kao i druge
poslove koje mu povjeri ministar kulture.

Članak 51.

Sredstva za rad Hrvatskoga muzejskog vijeća osiguravaju se u Ministarstvu
kulture.

XI. KAZNENE ODREDBE

Članak 52.

Novčanom kaznom od 5.000,00 do 50.000,00 kuna kaznit će se za prekršaj
muzej te ustanova i pravna osoba unutar koje je muzej, galerija i zbirka,
koja:

- ne vodi dokumentaciju o muzejskoj građi (članak 7. stavak 2.),

- povjeri muzejsku građu na čuvanje i radi izlaganja drugom muzeju i
galeriji, drugoj pravnoj osobi ili državnom tijelu suprotno odredbi članka
12. ovoga Zakona,

- ne dostavi podatke za upis u očevidnik muzeja pri Ministarstvu kulture
(članak 18.).

Novčanom kaznom od 10.000,00 do 100.000,00 kuna kaznit će se za prekršaj
muzej, te ustanova i pravna osoba unutar koje je muzej, galerija i zbirka,
koja izvrši zamjenu i prodaju muzejske građe suprotno odredbi članka 10.
ovoga Zakona.

Novčanom kaznom od 10.000,00 kuna kaznit će se za prekršaje iz stavka
1. i 2. ovoga članka odgovorna osoba.

U slučaju da su prekršaji iz stavka 1. i 2. ovoga članka učinjeni radi
stjecanja materijalne koristi, novčanom kaznom do 200.000,00 kuna kaznit
će se muzej, odnosno ustanova i druga pravna osoba unutar koje je muzej,
galerija i zbirka, a odgovorna osoba novčanom kaznom do 50.000,00 kuna.

XII. PRIJELAZNE I ZAVRŠNE ODREDBE

Članak 53.

Muzeji, te muzeji, galerije i zbirke unutar ustanova i drugih pravnih
osoba dužni su uskladiti svoje statute i druge opće akte i svoj rad s odredbama
ovoga Zakona u roku od godinu dana od dana njegova stupanja na snagu.

Članak 54.

Ministar kulture dužan je imenovati predsjednika i članove Hrvatskoga
muzejskog vijeća u roku od mjesec dana od dana stupanja na snagu ovoga
Zakona. Ne predloži li Hrvatsko muzejsko društvo svoja tri člana u roku
od petnaest dana od dana stupanja na snagu ovoga Zakona, imenovat će ih
ministar kulture bez prijedloga.

Hrvatsko muzejsko vijeće dužno se konstituirati u roku od 15 dana od
imenovanja njegovog predsjednika i članova.

Članak 55.

Zaposleni u muzejima, te muzejima, galerijama i zbirkama unutar ustanova
i drugih pravnih osoba koji do dana stupanja na snagu ovoga Zakona nisu
položili stručni ispit, dužni su ga položiti u roku od jedne godine od
dana stupanja na snagu ovoga Zakona.

Zaposlenicima koji ne polože stručni ispit prestaje rad danom isteka
roka u kojem su ga bili dužni položiti.

Zaposlenici koji na dan stupanja na snagu ovoga Zakona imaju 10 godina
rada na stručnim poslovima u muzejima, te muzejima, galerijama i zbirkama
unutar ustanova i drugih pravnih osoba, oslobođeni su polaganja stručnog
ispita.

Članak 56.

Muzeji su dužni u roku od godinu dana od stupanja na snagu ovoga Zakona
utvrditi stanje svoje muzejske građe i muzejske dokumentacije i o tome
izvijestiti Ministarstvo kulture.

Članak 57.

Muzejska građa i muzejska dokumentacija, koja je imala status društvenog
vlasništva, a na dan stupanja na snagu Zakona o ustanovama ("Narodne novine",
br. 76/93. i 29/97.) zatečena je u javnim ustanovama muzejima i galerijama,
te muzejima, galerijama i zbirkama unutar javnih ustanova, danom stupanja
na snagu ovoga Zakona postaje državno vlasništvo.

Vlada Republike Hrvatske može vlasništvo nad muzejskom građom i muzejskom
dokumentacijom iz stavka 1. ovoga članka prenijeti na županije, Grad Zagreb,
gradove i općine, koji su osnivači muzeja i galerija, odnosno osnivači
ustanova i drugih pravnih osoba unutar kojih su muzeji, galerije i zbirke
kod kojih se ta muzejska građa i muzejska dokumentacija nalazi.

Članak 58.

Osnivači otvorenih i pučkih učilišta i drugih organizacija za naobrazbu
odraslih koje obavljaju i muzejsku djelatnost, dužni su u roku od dvije
godine od stupanja na snagu ovoga Zakona donijeti odluke kojima će sredstvima,
prostorom i opremom što tim pravnim osobama služi za obavljanje muzejske
djelatnosti, te njihovom muzejskom građom i muzejskom dokumentacijom, osnovati
muzeje kao ustanove, odnosno osigurati obavljanje muzejske djelatnosti
prema odredbama ovoga Zakona.

Članak 59.

Na dan stupanja na snagu ovoga Zakona prestaju važiti:

- Zakon o muzejskoj djelatnosti ("Narodne novine", br. 12/77., 47/86.
i 26/93.),

- odredbe članka 1., 3., 5., 6., 9., 11., 12. i 16. Zakona o upravljanju
ustanovama u kulturi ("Narodne novine", br. 50/95.) u dijelu u kojem se
odnose na muzejske ustanove,

- odredba članka 30. Zakona o određivanju poslova iz samoupravnog djelokruga
jedinica lokalne samouprave i uprave ("Narodne novine", br. 75/93.),

- Zakon o Hrvatskom povijesnom muzeju ("Narodne novine", br. 27/91.),

- Zakon o Hrvatskom muzeju naivne umjetnosti ("Narodne novine", broj
11/94.), i

- Zakon o "Muzejsko-galerijskom centru" ("Narodne novine", br. 32/87.
i 50/95.).

Pravilnik o polaganju stručnih ispita radnika muzejske struke i program
za stručne ispite ("Narodne novine", br. 9/78.) ostaje na snazi do donošenja
novog pravilnika po odredbama ovoga Zakona.

Hrvatsko muzejsko vijeće dužno je predložiti ministru kulture donošenje
propisa za provedbu ovoga Zakona najkasnije u roku godinu dana od njegova
stupanja na snagu.

Članak 60.

Hrvatski povijesni muzej, Hrvatski muzej naivne umjetnosti, kao i muzejska
ustanova Muzeji Hrvatskog zagorja, Gornja Stubica, osnovana Uredbom o "Muzejima
Hrvatskog zagorja" ("Narodne novine", br. 49/92.), nastavljaju s radom
po odredbama ovoga Zakona kao javne ustanove kojima je osnivač Republika
Hrvatska osim Muzeja evolucije i nalazišta pračovjeka s lokalitetima Josipovac
i Hušnjakovo u Krapini nad kojem se osnivačka prava prenose na Grad Krapinu.

Hrvatski povijesni muzej, Hrvatski muzej naivne umjetnosti i Muzeji
Hrvatskog zagorja dužni su u roku od šest mjeseci od stupanja na snagu
ovoga Zakona uskladiti svoje ustrojstvo, rad i akte s njegovim odredbama.

Vlada Republike Hrvatske dužna je svojom uredbom urediti pitanja podjele
objekata, imovine, sredstava, opreme, prava i obveza te rasporeda djelatnika
između Muzeja Hrvatskog zagorja i Muzeja evolucije i nalazišta pračovjeka
s lokalitetima Josipovac i Hušnjakovo u Krapini.

Članak 61.

Danom stupanja na snagu ovoga Zakona Muzejsko-galerijski centar prestaje
podjelom na dvije javne ustanove, koje se osnivaju ovim Zakonom, i to:

1. Javna ustanova "Zbirka umjetnina Ante i Wiltrude Topić Mimara" -
Muzej Mimara, sa sjedištem u Zagrebu, Rooseveltov trg 5, kojoj je osnivač
Republika Hrvatska, te

2. Javna ustanova Galerija "Klovićevi dvori", sa sjedištem u Zagrebu,
Jezuitski trg 4, koje su osnivači u jednakim dijelovima Republika Hrvatska
i Grad Zagreb.

Vlada Republike Hrvatske dužna je svojom uredbom urediti pitanja podjele
objekata, imovine, sredstava, opreme, prava i obveza, te rasporeda djelatnika
Muzejsko-galerijskog centra.

Vlada Republike Hrvatske i Grad Zagreb ugovorom će urediti pitanja međusobnih
prava i obveza osnivača javne ustanove, Galerije "Klovićevi dvori".

Stupanjem na snagu ovoga Zakona Javna ustanova "Zbirka umjetnina Ante
i Wiltrude Topić Mimara" - Muzej Mimara i Javna ustanova Galerija "Klovićevi
dvori" dužne su obavljati svoju djelatnost po odredbama ovoga Zakona, te
u roku od godinu dana od dana njegova stupanja na snagu uskladiti svoje
ustrojstvo, rad i akte s odredbama ovoga Zakona.

Ministar kulture rješenjem će imenovati privremene ravnatelje javnih
ustanova iz stavka 1. ovoga članka, koji će obaviti pripreme za početak
njihova rada i podnijeti prijave za upis u sudski registar, te obavljati
dužnosti ravnatelja i tijela upravljanja tih ustanova dok ne budu imenovani
ravnatelji i uspostavljena tijela upravljanja sukladno njihovim aktima.

Privremenog ravnatelja Galerije "Klovićevi dvori" ministar kulture imenovat
će uz prethodnu suglasnost Gradskog poglavarstva Grada Zagreba.

Članak 62.

Ovaj Zakon stupa na snagu osmog dana od dana njegove objave u "Narodnim
novinama".

Klasa: 612-05/97-02/01
Zagreb, 9. listopada 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 142/1998-1746